## El director britànic Sir John Eliot Gardiner debuta en Les Arts amb simfonies de Sibelius i Dvořák

*** L’Orquestra de la Comunitat Valenciana serà la primera formació espanyola que el director britànic dirigisca en la seua carrera**

Sir John Eliot Gardiner debuta el dimecres 12 de novembre, en l’Auditori del Palau de les Arts Reina Sofia amb simfonies de Sibelius i Dvořák, al capdavant l’Orquestra de la Comunitat Valenciana (OCV), que serà la primera formació musical espanyola que dirigisca en la seua carrera.

El mestre britànic protagonitza una de les cites més esperades de la temporada simfònica de Les Arts, amb la qual l’OCV s’unix al selecte grup d’orquestres amb les quals treballa el britànic i que inclou les filharmòniques de Berlín, Londres, Nova York i Viena, la Concertgebouw d’Amsterdam, l’Orquestra Nacional de França o la Symphonieorchester des Bayerischen Rundfunks.

Figura indiscutible en la música antiga i barroca, i en la interpretació historicista, Gardiner destaca també per les seues celebrades incursions en l’òrbita del romanticisme, que mostrarà a València amb un programa en el qual connecta les visions del nacionalisme musical d’Antonín Dvořák i Jean Sibelius.

Gardiner obrirà el concert amb la *Sexta simfoni*a, de Dvořák, considerada la primera obra mestra del geni txec, en la qual conjumina elements de la tradició simfònica amb la seua idealització de la música folklòrica del seu país. El mestre britànic dedicarà la segona part a la més popular de les simfonies de Sibelius, la *Quinta*, un cant al paisatge nevat de Finlàndia i un dels cims del simfonisme del segle XX.

Les Arts recorda que les entrades per al concert de Sir John Eliot Gardiner d’este dimecres es poden adquirir a través dels diferents canals de venda del teatre: taquilles, la línia de venda 96 197 59 00 i la web de [Les Arts](https://www.lesarts.com/).

Fecha: 10/11/2025